b'\n_START_ARTICLE_\nZoisova zvon\xc4\x8dica\n_START_SECTION_\nOpis\n_START_PARAGRAPH_\nTa zvon\xc4\x8dica uspeva le v skalnih razpokah, cvetovi te vrste zvon\xc4\x8dic pa se mo\xc4\x8dno lo\xc4\x8dijo od drugih predstavnic v rodu Campanula. Cvetovi so sestavljeni iz petih zraslih ven\xc4\x8dnih listov, petih \xc4\x8da\xc5\xa1nih listov, petih pra\xc5\xa1nikov in podrasle plodnice. Ustje cvetov pa je pri zoisovi zvon\xc4\x8dici tako ozko, da skozenj \xc5\xbeu\xc5\xbeelke ne morejo priti. Za opra\xc5\xa1evanje morajo \xc5\xbeu\xc5\xbeki tako napraviti luknjo v cvetnem ko\xc5\xa1ku. To je razlog, da so cvetovi odraslih rastlin skoraj vedno na\xc4\x8deti. Navadno v skalnih razpokah najdemo le po nekaj posameznih cvetov, redkeje pa ta vrsta razvije ve\xc4\x8d cvetov, ki se kot vijoli\xc4\x8dna preproga prelivajo preko skal. Listi zoisove zvon\xc4\x8dice so majhni, gladki in okrogli in jih v \xc4\x8dasu cvetenja rastline skoraj ni videti, saj je cvet v\xc4\x8dasih celo ve\xc4\x8dji kot cela rastlina._NEWLINE_Ime je rastlina dobila po Karlu Zoisu, slovenskemu botaniku, ki je rastlino odkril in jo poslal v Celovec, kjer jo je preu\xc4\x8dil, opisal in poimenoval znan botanik Franz Xaver von Wulfen.\n_START_SECTION_\nOblike\n_START_PARAGRAPH_\nPonekod v tujini gojijo tudi belocvetno obliko C. zoysii, imenovano \xc2\xbbLismore Ice\xc2\xab, ki je bila vzgojena iz semena nabranega v Julijskih Alpah. Rastlina je veliko bolj kompaktne rasti, kot njena vijoli\xc4\x8dasta oblika. Je tudi po\xc4\x8dasneje rasto\xc4\x8da in ima manj\xc5\xa1e liste, katerih konice so rumeno obarvane.\n_START_SECTION_\nOgro\xc5\xbeenost\n_START_PARAGRAPH_\nZoisova zvon\xc4\x8dica je v slovenski Rde\xc4\x8di seznam uvr\xc5\xa1\xc4\x8dena kot neogro\xc5\xbeena rastlina, ker spada med endemite in ker ima pri nas klasi\xc4\x8dno nahajali\xc5\xa1\xc4\x8de.'